## Odluka o trajnom oduzimanju koncesije za obavljanje djelatnosti radija na području Općine Žumberka

### NN 85/2007 (16.8.2007.), Odluka o trajnom oduzimanju koncesije za obavljanje djelatnosti radija na području Općine Žumberka

# VIJEĆE ZA ELEKTRONIČKE MEDIJE

**2670**

Na temelju članka 65. stavka 1. točke 2. Zakona o elektroničkim medijima
(»Narodne novine« broj 122/03) Vijeće za elektroničke medije na svojoj 144.
sjednici održanoj 10. srpnja 2007. donijelo je

## ODLUKU

I. Trajno se oduzima koncesija za obavljanje djelatnosti radija na području
općine Žumberka – nakladniku Jastreb Panorama d.o.o.
II. Trgovačko društvo Jastreb Panorama d.o.o. nema pravo na naknadu štete.
III. Ugovor o koncesiji za obavljanje djelatnosti radija na području Žumberka
(L-ZM) br. R – 017/06 od 30. listopada 2006. godine prestaje važiti.
IV. Ova odluka stupa na snagu danom donošenja i objavit će se u »Narodnim
novinama«.

```
Obrazloženje
```

Vijeće za elektroničke medije na svojoj 82. sjednici održanoj 5. travnja 2006.
godine donijelo je Odluku o raspisivanju Javnog natječaja broj 02/06 za dodjelu
koncesija za obavljanje djelatnosti radija i/ili televizije. Javni natječaj
objavljen je u »Narodnim novinama« broj 39/06 od 10. travnja 2006. godine i u
propisanom roku na javni su natječaj ponude dostavili ponuditelji: Jastreb
Panorama d.o.o., Sedam d.o.o. i Alien d.o.o. Vijeće je razmatranjem i ocjenom
zaprimljene ponude utvrdilo da ponuditelji ispunjavaju uvjete propisane Javnim
natječajem te je tajnim je glasovanjem na 97. sjednici Vijeća održanoj 21.
lipnja 2006. godine odlučeno da se koncesija za obavljanje djelatnosti radija na
području Žumberka dodjeli ponuditelju Jastreb Panorama d.o.o.
Istom su odlukom bili određeni rokovi za podnošenje zahtjeva za obavljanjem
tehničkog pregleda i za potpisivanje ugovora o koncesiji za obavljanje
djelatnosti radija. Hrvatska agencija za telekomunikacije dopisom je
obavijestila Vijeće za elektroničke medije da je trgovačko društvo Jastreb
Panorama obavilo tehnički pregled te je dana 30. listopada 2005. godine potpisan
Ugovor o koncesiji za obavljanje djelatnosti radija na području Žumberka (L-ZM)
br. R – 017/06.
Vijeće je, u suradnji sa Hrvatskom agencijom za telekomunikacije, utvrdilo da
trgovačko društvo Jastreb Panorama d.o.o. dana 26. travnja 2007. godine još ne
emitira program na frekvenciji od 97,2 MhZ. Nadalje je utvrđeno da taj rok
premašuje razuman rok od devedeset (90) dana za početak ostvarivanja koncesije,
a što je u suprotnosti s odredbom članka 65. stavka 1. točke 2. Zakona o
elektroničkim medijima.
Vijeće je zatražilo i očitovanje nakladnika Jastreb Panorame d.o.o. o korištenju
frekvencije, a na taj način i o ostvarivanju programske osnove na temelju koje
je dobivena koncesija za obavljanje djelatnosti radija. Nakladnik je u svom
očitovanju naveo da je imao tehničkih problema zbog vlasnika objekta u kojem se
nalazi studio te da emitira šest (6) sati programa dnevno. Iz očitovanja nije
razvidno zašto se nikada nije obratio Vijeću i izvijestio ga o tom problemu.
Nakon zaprimanja očitovanja Vijeće je još jednom provelo postupak utvrđivanja
emitiranja programskog sadržaja te je utvrđeno da se emitira isključivo glazba,
a što je u suprotnosti sa odredbama Zakona o elektroničkim medijima koji
propisuje i obvezu nakladnika da objavljuje i ostale programske sadržaje.
Sukladno zakonskim propisima utvrđeno je da se nakladniku Jastreb Panorami
d.o.o. mora trajno oduzeti koncesija za obavljanje djelatnosti radija na
području Žumberka.
Slijedom navedenoga riješeno je kao u dispozitivu.

UPUTA O PRAVNOM LIJEKU

Protiv ove odluke nije dopuštena žalba, jer je ona konačna, ali se može
pokrenuti upravni spor pred Upravnim sudom Republike Hrvatske u roku od 30 dana
od dana primitka odluke. Tužba se predaje ili šalje neposredno sudu Republike
Hrvatske u Zagrebu, a može se podnijeti i na zapisnik kod redovnog suda
nadležnog za obavljanje pravne pomoći.

Klasa: 612-12/07-03-13
Urbroj: 567-01/07-01
Zagreb, 11. srpnja 2007.

Predsjednik
Vijeća za elektroničke medije
**mr. sc. Denis Peričić**, v. r.

Odluka, NN 85/2007-2670
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)